Palmemordet er mordet på Sveriges mangeårige socialdemokratiske statsminister Olof Palme 28. februar 1986, hvor han blev skudt ned på åben gade i Stockholms bymidte. Sammen med sin kone, Lisbet, havde han været i biografen og var på vej til fods hjemad, da han kl. 23.21 blev skudt på klos hold af en ukendt mand, der efterfølgende forsvandt.
Efterforskningen udviklede sig til en af verdens største mordefterforskninger; flere mistænkte blev anholdt, og en af dem, Christer Pettersson blev dømt, men siden frikendt. Selve efterforskningen blev genstand for undersøgelser, og en kommissionsrapport fra 1999 blev på over 1000 sider. Mordet og dets manglende opklaring har ført til noget, der kan betegnes som et nationalt traume i Sverige. ("Læs mere..")
